Mette Frederiksen (S), 2012-03-02:
Tak for debatten her i Folketingssalen i dag.
Vi er jo i den situation, at hele Europa står i en svær økonomisk situation.
Vi har i en periode oplevet stigende arbejdsløshed i Danmark.
Nu er der ting, der begynder at pege i den rigtige retning.
Der er lidt forsigtig forbrugeroptimisme, vi fik nye tal i går, der viser et lille fald i arbejdsløsheden, og vi kan se positiv vækst i dansk økonomi under et.
Det er rigtig positivt.
Jeg tror, det er for tidligt at begynde at juble, men der er altså tegn på, at dansk økonomi bevæger sig i den rigtige retning.
Lægger vi det sammen med den kickstart, som vi også har aftalt med Enhedslisten, vil vi forhåbentlig i de kommende måneder begynde at se, at der er mennesker, der kan flytte sig fra arbejdsløshedskøen, hvor det aldrig er sjovt at stå, til et liv med job og beskæftigelse igen.
Så langt så godt.
Det ændrer ikke på, at vi har en gruppe borgere, der er ramt af arbejdsløshed, og det er ikke sjovt.
Det er især ikke sjovt, når man begynder at fornemme, at man nærmer sig afslutningen af sin dagpengeperiode.
Jeg er ikke i tvivl om, at det skaber utryghed, frustration og bange anelser for fremtiden i danske familier, selvfølgelig især hos dem, der er ramt af arbejdsløshed.
Man kan diskutere, om det var rigtigt eller ej, at den tidligere regering valgte at forkorte dagpengeperioden.
Det, der i hvert fald er afgørende for både regeringen og Enhedslisten, er, at vi prøver at tage hånd om de menensker, der på grund af en hård indfasning bliver ramt uforholdsmæssigt hårdt i vores øjne.
Derfor lægger vi med forslaget her op til en midlertidig forlængelse af dagpengeperioden for de borgere, der ellers vil falde ud af dagpengesystemet i andet halvår af 2012.
Det er den ene del af lovforslaget.
Den anden del af lovforslaget handler om, at kontanthjælpsmodtagere i fremtiden bliver berettiget til ferie, og inden alle nu svinger sig for højt op i retorikken – hvad enten det er fra toppen af Kilimanjaro eller andre steder – tror jeg bare, det kan være nødvendigt at understrege, at man allerede i dag som kontanthjælpsmodtager har mulighed for at blive fritaget fra den aktive indsats i 4 uger.
Det vil altså i manges almindelige hverdag opleves sådan, at man nu får mulighed for 1 uge mere.
Det er reelt det, vi diskuterer.
Jeg synes, det er rigtigt af Dansk Folkepartis ordfører at understrege, at man jo ikke får feriepenge i perioden, men at man får sin almindelige kontanthjælp.
Det er et problem.
Det synes jeg Folketinget sammen med regeringen skal gøre meget for at adressere og ændre på.
Er man i kontanthjælpssystemet i en meget lang periode, har man da i lighed med alle andre mennesker behov for at kunne tage på ferie.
Vi kan også diskutere her i dag, hvor vi tror kontanthjælpsmodtagere tager på ferie henne, men jeg vil gerne sige, at jeg ikke tror, at der er ret mange, der bestiger Kilimanjaro.
Men man har da behov for at kunne holde ferie, og det har man især – vil jeg tillade mig at understrege – hvis man samtidig har børn.
Jeg tror, det betyder meget for forældre at kunne sige: Vi holder efterårsferie sammen ligesom alle andre – og derfor synes vi sammen med Enhedslisten og nu også Dansk Folkeparti, at kontanthjælpsmodtagere skal have mulighed for det.
Jeg er som sagt glad for den brede opbakning til lovforslaget, og til de tre partier, der stemmer imod, nemlig Liberal Alliance, Det Konservative Folkeparti og Venstre, vil jeg sige, at jeg har fuld forståelse for, at man står ved den reform, man tidligere har lavet.
Sådan må det være.
Men jeg vil også gerne understrege, at når det handler om at bekæmpe arbejdsløshed, tror jeg nu engang, at det at sikre mere beskæftigelse og flere arbejdspladser er den allerallerbedste vej at gå.
Nu får vi reformåret skudt i gang med vores forslag til en reform af førtidspensions- og fleksjobområdet.
Reformerne skal under et både bidrage til holdbarhed i dansk økonomi og i høj grad en udvidelse af arbejdsudbuddet.
Den ideologiske antagelse om, at arbejdsudbuddets udvidelse er det, der gør, at flere mennesker kommer i beskæftigelse, er jeg helt, helt bekendt med.
Jeg vil advare mod, at man læner sig for meget op ad den, for det er nu en gang sådan, at hvis der ikke er job, er det svært at komme i arbejde, og derfor bør vi efter regeringens mening afbalancere vores indsats, så vi på den ene side understøtter beskæftigelse og nye arbejdspladser og på den anden side understøtter en udvidelse af arbejdsudbuddet.